Hans Nielsen kunne ikke andet end at grine af sig selv efter løbet.

22-gange verdensmester Hans Nielsen startede dagen med at skrive autografer i sin gamle hjemby Brovst, inden han senere på dagen gjorde comeback efter 24 år ude af sadlen. Barndomsklubben Brovst Speedway Club fejrede nemlig lørdag sit 50 års jubilæum, og her skulle Hans Nielsen køre imod den tidligere rival Sam Ermolenko, som slog ham ved VM i tyske Pocking i 1993. - Det bliver spændende, og vi glæder os. Det er nogle andre cykler, end dem vi brugte dengang, som ikke kører så hurtigt, så vi ved ikke, hvordan det kommer til at gå. Det kommer nok an på, hvem der er bedst til at tilpasse sig, forklarede Hans Nielsen tidligere på dagen. Noget gik galt Det blev også tilfældet, da vinderen skulle findes, for selvom første heat tegnede godt for nordjyden, gik det pludselig galt. Det ligner en motorstop, men faktisk var forklaringen en helt anden. Hvad var det for noget? - Jeg tror, jeg skal tilbage i skole. Jeg troede, vi havde kørt fire omgange, da vi havde kørt tre. Så jeg nåede at tænke, "hvad sker der lige her?" Jeg troede, det sad lidt i systemet, at fire omgange er fire omgange. Men det føltes, som fire omgange at køre tre, så det kan være, at jeg var træt, griner Hans Nielsen. 22 verdensmesterskaber, og så kan du ikke tælle til fire? - Nej, klukker han. Hans Nielsen endte dog med en sejr på 2-1, da de tog kørte tre heats. Se hvordan det gik herunder: Flere stjerner var med I Ryttergården var der flere stjerner at finde. Blandt andet flere gange Danmarksmester og nuværende landstræner Nicki Pedersen, der så frem til jubilæums-løbene. - Vi har vores to Grand Prix -kører med, og så en af de unge gutter, som banker på døren til Grand Prix -serien, og Rasmus Jensen, og så mig selv som kørende landstræner. Det er et fantastisk felt, og vi skal ud og give noget gas og holde lidt øje med hinanden, fortalte Nicki Pedersen forud for løbene.